На Руси гомилетична наука появлять ся в XVII. ст. Первым руськым курсом гомилетикы ся поважуе дѣло архимандрита Йоанникия Галятовского «Наука, альбо способ зложѣня казаня». Тото дѣло было прилогов ку двохтомному зборникови казань архимандрита Йоанникия «Ключ разумѣния», увидѣвшому свѣтло свѣта в Киевѣ в роках 1659-1660. «Наука» была написана под вплывом католицкых гомилетик и зато активно перебрала не лем их теоретичны приступы, але и саму латинску терминологию. Такто, была она класичным напутством зо схоластичной гомилетикы.